## Els jóvens menors de 31 anys van fer el 38 % dels desplaçaments de Metrovalencia en 2023 gràcies al Bo Jove

*** El Bo Jove Gratuït va registrar 34,6 milions de viatges i s’ha convertit en el títol de transport més utilitzat l’any passat
* El SUMA 10, amb 33,9 milions de moviments, ocupa el segon lloc i la targeta TuiN, amb 8,4 milions, el tercer**

La distribució dels títols de transport de Metrovalencia en 2023 ha experimentat una variació notable respecte a anys anteriors, gràcies a les mesures implantades per la Generalitat per a afavorir el transport públic i ajudar a l’economia familiar dels valencians.

D’esta manera, la gratuïtat en el metro i tramvia per als menors de 31 anys i el descompte del 50 % per a la resta de viatgers ha tingut una incidència directa en l’elecció dels títols de transport per part dels usuaris de Metrovalencia.

El títol més utilitzat l’any passat ha sigut el Bo Temporal Jove Gratuït, denominat comunament Bo Jove, que ha registrat 34.637.106 desplaçaments, el 38,28 % dels 90.492.517 moviments totals de Metrovalencia. Esta dada suposa que més d’un de cada tres trànsits realitzats en la xarxa s’ha fet de manera gratuïta per part de jóvens.

El segon títol més usat en 2023 ha sigut el SUMA 10, el Bo de deu viatges amb descompte del 50 % del preu gràcies a les ajudes esmentades, que amb 33.936.336 moviments ha representat el 37,50 % del total.

El tercer títol més estés entre els clients de Metrovalencia ha sigut la targeta TuiN que, amb 8.412.368 desplaçaments, ha suposat el 9,30 % del total. En quart lloc se situa el SUMA mensual, amb 5.039.992 viatges i el 5,57 %, i en quint, el bitllet senzill, amb 2.348.174 i el 2,59 % del global.

Per darrere s’han situat el passe Gent Major, amb 1.513.526 trànsits i l’1,67 %; els desplaçaments realitzats gràcies als convenis subscrits amb diferents ajuntaments que van aconseguir els 597.966 viatges i el 0,66 %; el Mobilitat Mensual, amb 372.449 i el 0,41 %, i el Mobilitat Anual, amb 203.284 moviments i el 0,22 % dels trànsits de Metrovalencia.

Fecha: 31/03/2024